TICAMĪBAS DEKLARĀCIJA 4. Saskaņā ar Līguma par Eiropas Savienības darbību (LESD) 287. pantu Palāta revidēja: a) Institūta gada pārskatus, kuri ietver finanšu pārskatus (3) un budžeta izpildes pārskatus (4) par 2015. gada 31. decembrī slēgto finanšu gadu; un b) šiem pārskatiem pakārtoto darījumu likumību un pareizību. Vadības atbildība 5. Vadība ir atbildīga par Institūta gada pārskatu sagatavošanu un patiesu izklāstu, kā arī par pakārtoto darījumu likumību un pareizību (5). a) Vadības atbildība saistībā ar Institūta gada pārskatiem ietver tādas iekšējās kontroles sistēmas izveidi, ieviešanu un uzturēšanu, kas ļauj sagatavot un patiesi izklāstīt finanšu pārskatus, kuros krāpšanas vai kļūdas dēļ nav sniegtas būtiski nepareizas ziņas; izraudzīties un izmantot piemērotas grāmatvedības metodes, pamatojoties uz grāmatvedības noteikumiem, ko pieņēmis Komisijas grāmatvedis (6); veikt konkrētajiem apstākļiem atbilstošas grāmatvedības aplēses. Direktors apstiprina Institūta gada pārskatus pēc tam, kad Institūta grāmatvedis tos ir sagatavojis, izmantojot visu pieejamo informāciju, un tiem pievienojis paskaidrojumu, kurā cita starpā ir apliecinājis pamatotu pārliecību par to, ka pārskati visos būtiskajos aspektos sniedz skaidru un patiesu priekšstatu par Institūta finanšu stāvokli. b) Vadības atbildība saistībā ar pakārtoto darījumu likumību un pareizību un atbilstību pareizas finanšu pārvaldības principam nozīmē izveidot, ieviest un uzturēt efektīvu un lietderīgu iekšējās kontroles sistēmu, ietverot pienācīgu pārraudzību un piemērotus pasākumus pārkāpumu un krāpšanas novēršanai, kā arī, ja vajadzīgs, tiesvedību nepareizi izmaksāto vai izlietoto līdzekļu atgūšanai. Revidenta atbildība 6. Palātas pienākums ir, pamatojoties uz savu revīziju, Eiropas Parlamentam un Padomei (7) sagatavot deklarāciju par gada pārskatu ticamību un tiem pakārtoto darījumu likumību un pareizību. Palāta veic revīziju saskaņā ar Starptautiskās Grāmatvežu federācijas (IFAC) starptautiskajiem revīzijas standartiem un ētikas kodeksiem un INTOSAI starptautiskajiem augstāko revīzijas iestāžu standartiem. Šie standarti uzliek Palātai pienākumu plānot un veikt revīziju tā, lai gūtu pamatotu pārliecību, ka Institūta gada pārskatos nav sniegtas būtiski nepareizas ziņas un ka tiem pakārtotie darījumi ir likumīgi un pareizi. 7. Revīzija ietver procedūras, ar kurām iegūst revīzijas pierādījumus par pārskatos minētajām summām un sniegto informāciju un par tiem pakārtoto darījumu likumību un pareizību. Izraudzītās procedūras ir atkarīgas no revidenta profesionālā sprieduma, kurš balstās uz novērtējumu par risku, ka krāpšanas vai kļūdas dēļ pārskatos ir sniegtas būtiski nepareizas ziņas vai ka saistībā ar pakārtotajiem darījumiem ir būtiski pārkāpts Eiropas Savienības juridiskais regulējums. Novērtējot minēto risku, revidents ņem vērā iekšējās kontroles mehānismus, kuri attiecas uz pārskatu sagatavošanu un patiesu izklāstu, kā arī pārraudzības un kontroles sistēmas, kas ieviestas pakārtoto darījumu likumības un pareizības nodrošināšanai, un pēc tam izstrādā konkrētajiem apstākļiem atbilstošas revīzijas procedūras. Revīzijā novērtē arī izmantoto grāmatvedības metožu piemērotību un aplēšu pamatotību, kā arī pārskatu vispārējo izklāstu. Sagatavojot šo ziņojumu un ticamības deklarāciju, Palāta ņēma vērā neatkarīga ārējā revidenta veikto revīzijas darbu saistībā ar Institūta pārskatiem, kā paredzēts ES Finanšu regulas (8) 208. panta 4. punktā. 8. Palāta uzskata, ka iegūtie revīzijas pierādījumi ir pietiekami un atbilstoši, lai pamatotu tās ticamības deklarāciju. Atzinums par pārskatu ticamību 9. Palāta uzskata, ka Institūta gada pārskati visos būtiskajos aspektos patiesi atspoguļo Institūta finanšu stāvokli 2015. gada 31. decembrī, kā arī darbības rezultātus un naudas plūsmas minētajā datumā noslēgtajā gadā, kā to nosaka Institūta finanšu noteikumi un Komisijas grāmatveža pieņemtie grāmatvedības noteikumi. Pamatojums atzinumam ar iebildēm par pārskatiem pakārtoto darījumu likumību un pareizību Nepareiza vienotā likme netiešo attiecināmo izmaksu aprēķināšanai saistībā ar dotācijām 10. ES ieguldījumu Institūta budžetā periodā no 2014. gada 1. janvāra līdz 2020. gada 31. decembrim sniedz no pamatprogrammas “Apvārsnis 2020” finansējuma, un tas nozīmē, ka Institūtam ir jāievēro šīs programmas noteikumi. “Apvārsnis 2020” ir turpinājuma programma Septītajai pamatprogrammai pētniecības, tehnoloģiju attīstības un demonstrējumu pasākumiem (Septītā pamatprogramma), kuru pieņēma ar Eiropas Parlamenta un Padomes Lēmumu Nr. 1982/2006/EK (9) un kuru īstenoja no 2007. līdz 2013. gadam. EIT šajā programmā nepiedalījās. 11. Institūts savus finanšu noteikumus saskaņoja ar pamatprogrammas “Apvārsnis 2020” noteikumiem, sākot ar 2014. gada 1. janvāri, un kopš šīs dienas netiešo attiecināmo izmaksu aprēķināšanā saistībā ar dotācijām ir piemērojama tikai vienotā likme 25 % (10). Pēc 2014. gada uzņēmējdarbības plānu novērtēšanas EIT ar oficiālu vēstuli 2013. gada oktobrī bija paziņojusi ZIK, ka tā varētu notikt. Pretēji šim noteikumam 2014. gada dotāciju nolīgumos, kas parakstīti ar ZIK 2014. gada februārī, joprojām ir paredzēta 40 % vienotā likme bezpeļņas sabiedriskajām organizācijām, augstākās izglītības iestādēm, pētniecības organizācijām un MVU. 12. 40 % vienotā likme bija paredzēta EIT finanšu noteikumu (pirms tagadējiem Finanšu noteikumiem) 75. panta 8. punktā, no 2014. gada 1. janvāra šie noteikumi tika atcelti. Kaut arī EIT Finanšu noteikumos ir noteikts pārejas periods attiecībā uz minēto finanšu noteikumu diviem punktiem, tajos nav ietverts šāds periods attiecībā uz 75. panta 8. punktu, kurā atļauts izmantot 40 % vienoto likmi. Šāds pārejas periods nav paredzēts arī pamatprogrammas “Apvārsnis 2020” noteikumos. Pamatprogrammas “Apvārsnis 2020” noteikumu 57. pantā, kas attiecas uz pāreju no Septītās pamatprogrammas uz pamatprogrammu “Apvārsnis 2020”, 2. punktā ir noteikts, ka “šī regula [pamatprogrammas “Apvārsnis 2020” noteikumi] neietekmē attiecīgo darbību turpināšanu vai pārveidošanu (..) līdz (..) finansiālā atbalsta piešķiršanai, ko veic Komisija vai finansēšanas struktūras saskaņā ar Lēmumu Nr. 1982/2006/EK [Septītā pamatprogramma] vai jebkuriem citiem tiesību aktiem, kas piemērojami šādam atbalstam 2013. gada 31. decembrī, – tos turpina piemērot attiecīgajām darbībām līdz to slēgšanai”. Tomēr EIT nepiedalījās Septītajā pamatprogrammā un attiecīgi palīdzību saskaņā ar to nepiešķīra. Tāpēc EIT finanšu noteikumi nav daļa no tiesību aktiem, kuri attiecas uz minēto palīdzību [Septītā pamatprogramma]. Tādējādi pārejas noteikumi saskaņā ar pamatprogrammas “Apvārsnis 2020” noteikumu 57. panta 2. punktu nav piemērojami 2014. gada dotāciju nolīgumiem un ar tiem saistītajiem maksājumiem. 13. Tā kā nav derīga juridiskā pamata, vienotā likme 40 % apmērā netiešo attiecināmo izmaksu atlīdzināšanai ir nepareiza. Piemērojot šo vienoto likmi, kopējā pārmaksātā summa ir 5,5 miljoni EUR, kas atbilst 3 % no 2015. gada dotāciju darījumiem (11). 2014. gada dotāciju darījumu ex post pārbaužu iznākums 14. 2015. gada dotāciju darījumu izlases ex post pārbaužu rezultātā konstatētās kļūdas pēc 13. punktā aprakstītā pārmaksājuma korekcijas rada atlikušo kļūdu īpatsvaru 2 % attiecībā uz 2014. gada dotāciju darījumiem (1,46 % bez šādas korekcijas). Kopējais kļūdu īpatsvars 15. Kopējais kļūdu īpatsvars 10.–14. punktā aprakstītajiem jautājumiem ir 5 % no 2015. gada dotāciju darījumiem jeb 4,9 % no kopējiem 2015. gada izdevumiem. Atzinums ar iebildēm par pārskatiem pakārtoto darījumu likumību un pareizību 16. Palāta uzskata, ka, izņemot to jautājumu ietekmi, kas aprakstīti pamatojumā atzinumam ar iebildēm (10.–15. punkts), 2015. gada 31. decembrī slēgtā gada pārskatiem pakārtotie darījumi visos būtiskajos aspektos ir likumīgi un pareizi.